Άννα Βερούλη

Η Άννα Βερούλη (γεννήθηκε 13 Νοεμβρίου 1956) είναι Ελληνίδα πρώην πρωταθλήτρια του ακοντισμού και σήμερα στέλεχος της τοπικής αυτοδιοίκησης.

Υπήρξε μαζί με τη Σοφία Σακοράφα μία από τις κορυφαίες παγκοσμίως αθλήτριες στο αγώνισμα του ακοντισμού κατά το ξεκίνημα της δεκαετίας του 1980, ενώ αποτέλεσαν παράλληλα το πρώτο μεταπολεμικό δείγμα ανάκαμψης του ελληνικού γυναικείου αθλητισμού σε υψηλό επίπεδο διακρίσεων.

 Αθλητική σταδιοδρομία 
Γεννήθηκε στην Καβάλα στις 13 Νοεμβρίου 1956. Ξεκίνησε τον αθλητισμό στα 14 χρόνια της και αποσύρθηκε από την ενεργό δράση το 1993, σε ηλικία 36 ετών. Σημαντικότερη στιγμή στη σταδιοδρομία της υπήρξε η κατάκτηση του χρυσού μεταλλίου στους Πανευρωπαϊκούς αγώνες στίβου το 1982 στην Αθήνα με επίδοση 70,02 μέτρα (πρώτο χρυσό μετάλλιο για Ελληνίδα στη διοργάνωση), ενώ ακολούθησε ένα χρόνο μετά στο Ελσίνκι το χάλκινο μετάλλιο στο Α΄ Παγκόσμιο πρωτάθλημα στίβου με 65,72 μέτρα.

Την επόμενη χρονιά στους Ολυμπιακούς αγώνες του Λος Άντζελες ήταν η μεγάλη ελπίδα της Ελλάδας για ένα μετάλλιο στο στίβο μετά από πολλά χρόνια, ωστόσο πιάστηκε να έχει χρησιμοποιήσει την απαγορευμένη ουσία νανδρολόνη και αποκλείστηκε από τους αγώνες.Olympic doping's list of shame (αγγλικά) Είχε ούτως ή άλλως και αγωνιστικά αποκλειστεί στον προκριματικό γύρο με επίδοση 58,62 μέτρα και η επίδοση θεωρήθηκε ως μη γενόμενη.

Μετείχε επίσης και στους Ολυμπιακούς αγώνες του 1988 και του 1992, όπου και πάλι δεν κατάφερε να προκριθεί στον τελικό, με επιδόσεις 57,60 μέτρα και 59,56 μέτρα, αντίστοιχα.

 Διακρίσεις - Τιμές 
Το 1993 ο Δήμος Καβάλας έδωσε στο στάδιο ποδοσφαίρου που βρίσκεται μέσα στον αστικό ιστό της πόλης το όνομά της (Δημοτικό Στάδιο Άννα Βερούλη), θέλοντας να την τιμήσει. Το στάδιο αυτό είναι το δεύτερο μεγαλύτερο στο νομό με πρώτο το «Ανθή Καραγιάννη». Το στάδιο είχε χωρητικότητα περίπου 5.000 θεατών ωστόσο έχουν γίνει κάποιες αλλαγές το 2010.

Στο παλμαρέ της έχει και άλλες σημαντικές διακρίσεις, όπως:
 Μεσογειακοί αγώνες:
 Χρυσό μετάλλιο (Καζαμπλάνκα 1983) 
 Ασημένιο μετάλλιο (Λατάκεια 1987)
 Χρυσό μετάλλιο (Αθήνα 1991)
 Βαλκανικοί αγώνες:
 Χρυσό μετάλλιο (1988)
 Χρυσό μετάλλιο (1989)
 Χρυσό μετάλλιο (1990)
 Ασημένιο μετάλλιο (1992)
 Πανελλήνιο πρωτάθλημα στίβου:
 7 χρυσά μετάλλια: 1984, 1986, 1987, 1988, 1989, 1990, 1992
Επίσης κατέρριψε το πανελλήνιο ρεκόρ 6 φορές, με τελευταία επίδοση τα 70,02 μέτρα που της χάρισαν και το χρυσό μετάλλιο στους Πανευρωπαϊκούς αγώνες στο Ολυμπιακό Στάδιο της Αθήνας (9 Σεπτεμβρίου 1982).

 Πολιτική σταδιοδρομία 
Από το 1990 ασχολείται ενεργά με την πολιτική, αρχικά ως εκλεγμένη δημοτική σύμβουλος στο Δήμο Ηρακλείου Αττικής με την ιδιότητα της αντιδημάρχου αθλητισμού του Δήμου και στη συνέχεια (από το 2002) ως εκλεγμένη νομαρχιακή σύμβουλος (πρώτη σε σταυρούς) στην Υπερνομαρχία Αθήνας - Πειραιά με το ψηφοδέλτιο της Φώφης Γεννηματά, αρμόδια και πάλι για θέματα αθλητισμού και νεολαίας. Το 2010 εκλέχθηκε δημοτική σύμβουλος στον Δήμο Αθηναίων με το ψηφοδέλτιο του Νικήτα Κακλαμάνη. Στις βουλευτικές εκλογές του Μαΐου και του Ιουνίου 2012 ήταν υποψήφια στη Β' Αθηνών με το ΠΑΣΟΚ, ενώ ειναι υποψήφια στις ευρωεκλογές του 2024.
Παραπομπές

 Πηγές - εξωτερικοί σύνδεσμοι 
 Το αθλητικό προφίλ της Άννας Βερούλη από την επίσημη ιστοσελίδα του ΣΕΓΑΣ
 Σύντομο βιογραφικό της Άννας Βερούλη στη Βιβλιονετ
 Οι εκλεγμένοι νομαρχιακοί σύμβουλοι (Ελευθεροτυπία)
 Το αγώνισμα του ακοντισμού γυναικών στους Πανευρωπαϊκούς αγώνες 1982

Κατηγορία:Ελληνίδες αθλήτριες του ακοντισμού
Κατηγορία:Έλληνες Βαλκανιονίκες
Κατηγορία:Ντόπινγκ στον αθλητισμό
Κατηγορία:Έλληνες αθλητές του στίβου στους Θερινούς Ολυμπιακούς Αγώνες
Κατηγορία:Αθλητές του στίβου στους Θερινούς Ολυμπιακούς Αγώνες 1984
Κατηγορία:Αθλητές του στίβου στους Θερινούς Ολυμπιακούς Αγώνες 1988
Κατηγορία:Αθλητές του στίβου στους Θερινούς Ολυμπιακούς Αγώνες 1992
Κατηγορία:Αθλητές του στίβου στους Μεσογειακούς Αγώνες 1979
Κατηγορία:Αθλητές του στίβου στους Μεσογειακούς Αγώνες 1983
Κατηγορία:Αθλητές του στίβου στους Μεσογειακούς Αγώνες 1987
Κατηγορία:Αθλητές του στίβου στους Μεσογειακούς Αγώνες 1991
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Πρωταθλητές Ευρώπης στον στίβο
Κατηγορία:Κάτοχοι μεταλλίων του Ευρωπαϊκού Πρωταθλήματος Στίβου
Κατηγορία:Κάτοχοι μεταλλίων των Βαλκανικών Αγώνων Στίβου
Κατηγορία:Κάτοχοι μεταλλίων του Πανελλήνιου Πρωταθλήματος Στίβου
Κατηγορία:Έλληνες πολιτευτές